КИФЩI-м и чемпионатым хэтынухэр къыхах
«Налшык» спорт комплексым щекIуэкIащ грэпплингымкIэ республикэпсо зэхьэзэхуэ. Абы кърихьэлIат спортсмен ныбжьыщIэу 200-м нэблагъэ.
Зэхьэзэхуэр къызэрагъэпэщат Къэбэрдей-Балъкъэрым ГрэпплингымкIэ и федерацэм, «Урысей зэкъуэтым» и «ЩIэблэщIэ гвардием» и къудамэу КъБР-м щиIэм, республикэм и Парламентым и ЩIалэгъуалэ палатэм. КъызэгъэпэщакIуэхэм къапэщылът мазаем и 8 — 9-хэм Хасавюрт щекIуэкIыну Кавказ Ищхъэрэ федеральнэ щIыналъэм и чемпионатым хэтынухэр къыхахыну.
Зэхьэзэхуэр я ныбжьрэ, хьэлъагърэ елъытауэ гуэшауэ екIуэкIащ. ЗэIущIэм кърикIуахэр къыщапщытэжым, КИФЩI-м и чемпионатым ягъэкIуэну спортсмен 16 къыхахащ. Апхуэдэуи, пашэныгъэр зыубыдахэм иратащ кубокрэ медалу 60-м нэблагъэ.
НАФIЭДЗ Мухьэмэд.
